钦定古今图书集成/明伦汇编/人事典/第015卷 > 《古今医统》 > 《齿落》明·吴俨
## 钦定古今图书集成/明伦汇编/人事典/第015卷 > 《古今医统》 > 《齿落》明·吴俨

“我年六十一，已落第三齿。若更活数年，所存知有几。
刚风著唇吻，利与剑戟比。岂待入腹中，而后疾病起。
譬若建重门，一扉常自启。外侮窥其间，孰御而能止。
又若筑长堰，隙穴不容蚁。今已决寻丈，不竭安肯已。
或言死与生，其机不在此。不见张相国，齿尽乃食乳。
髫龀若编贝，或有短折死。此虽释吾忧，终焉非至理。”
齿落竟何悲，不落亦何喜。但愿不肿痛，叫号动邻里食物有所妨，肴核宜弃置。朝夕啖粥糜，其味固自美。
出言有所妨，对客宜少语。况我之所病，正在伤烦易。
忆我初落时，掩口含羞耻。只今落已惯，与不落相似。
作诗记岁月，亦漫戏云尔。